ห่วงรายได้เกษตรวูบ5ปี ดึงบริโภคสลบไม่ยอมฟื้น
ธปท.จับตาความเสี่ยงภัยแล้ง หลังรายได้ภาคเกษตรไทยหดตัวต่อเนื่อง 4 ปี และเศรษฐกิจต่างประเทศ
7 พ.ค. 2559

ธปท.จับตาความเสี่ยงภัยแล้ง หลังรายได้ภาคเกษตรไทยหดตัวต่อเนื่อง 4 ปี และเศรษฐกิจต่างประเทศ
ธนาคารแห่งประเทศไทย (ธปท.) รายงานภาวะเศรษฐกิจไทยไตรมาสแรกปีนี้ โดยได้ประเมินความเสี่ยงเศรษฐกิจไทยใน 2 เรื่องที่ต้องติดตามเป็นพิเศษในขณะนี้ เนื่องจากจะส่งผลกระทบต่อการฟื้นตัวของเศรษฐกิจไทย คือ 1.ปัญหาภัยแล้งจะลากยาวกว่าที่คาดไว้ เพราะหากฝนมาล่าช้าจะกระทบกับผลผลิตทางการเกษตรและรายได้ของเกษตรกร และ 2.ความเปราะบางในการฟื้นตัวของเศรษฐกิจต่างประเทศ และการเปลี่ยนแปลงนโยบายการเงินของประเทศหลักของโลก ที่ส่งผลต่อความผันผวนของตลาดเงิน อัตราแลกเปลี่ยน รวมถึงการค้าการส่งออกไปทั่วโลก
ทั้งนี้ ข้อมูลในเดือน มี.ค.ที่ผ่านมา พบว่า รายได้เกษตรหดตัว 11.1% เมื่อเทียบกับระยะเดียวกันปีก่อน ตามการหดตัวของผลผลิต ด้านผลผลิตสินค้าเกษตรหดตัว 9.6% จากภาวะภัยแล้งที่ทำให้ผลผลิตอ้อยและข้าวนาปรังน้อยกว่าปกติ ส่วนราคาสินค้าเกษตรหดตัว 1.7%
นอกจากนี้ รายได้ภาคเกษตรเฉลี่ยรายปีลดลงตั้งแต่ปี 2555 ถ้าปีนี้ลดลงอีกจะเป็นปีที่ 5 ทำให้การใช้จ่ายโดยรวมของประเทศไม่ฟื้นตัว